Onsdag var ikke bare årets hidtil varmeste dag i Danmark. Varmen kunne mærkes i store dele af Europa, og månedens sidste dag bød på adskillige nationale varmerekorder. Den ekstreme varmebølge gav den hidtil højest målte martstemperatur i Frankrig, Tyskland, Holland og Luxembourg. Varmest blev det i Frankrig med hele 29,8 grader. Dernæst fulgte Tyskland med 27,2 grader, Holland med 26,1 grader og til sidst Luxembourg med 25,1 grader. Herhjemme var dagen varm, men dog ikke rekordvarm. Den danske temperatur nåede op på 20,1 grader ved Store Jyndevad nær den tyske grænse. 31. marts 2021 blev dermed den ottendevarmeste ud af de over 4500 martsdage, der har været, siden målingerne begyndte i Danmark i 1874. Sandsynligheden for varmerekord for en forårsmåned er naturligvis størst sidst på måneden. Kigger vi på den såkaldte klimanormal, der er opgjort for perioden 1991-2020, er det 20 dage tidligere end normalt, at vi har en dag med mindst 20 grader i Danmark. Ud over de nationale rekorder, blev der også sat en række lokale rekorder flere steder i Europa. Afslutningen af marts er også enden på varmen. Den koldfront, der onsdag aften gik ind over Nordjylland, fortsætter mod syd. Koldfronten vil allerede skærtorsdag give markant koldere vejr i Danmark og efterhånden også i resten af Europa. I Danmark vil temperaturen de kommende dage ligge omkring 10 grader, og der vil være udbredt nattefrost. Kulden vil til gengæld give relativt klart vejr med gode chancer for kig til solen. Nye varmerekorder er dermed ikke lige om hjørnet.

Opsummering:
Flere steder i Europa har der aldrig før været så varm en martsdag som i går.